Når Socialdemokratiets formand, Mette Frederiksen, drøfter den fremtidige regering med folketingets øvrige ni partier, så kan hun sende en særlig kærlig tanke til landets kvinder.

Et flertal af de kvindelige vælgere har nemlig stemt på et parti i rød blok, hvilket har været med til at sikre Mette Frederiksens rollen som kongelig undersøger med henblik på at danne en regering.

Nærmere bestemt har 55 procent af de kvindelige vælgere sat kryds ved enten Socialdemokratiet, Radikale Venstre, Socialistisk Folkeparti eller Enhedslisten, mens kun 41 procent af kvinderne har stemt på et parti i blå blok.

Det viser den exitpoll, som Epinion har foretaget for DR, dagen efter valget.

Om exitpollen Epinions exitpoll er baseret på et repræsentativt udsnit af danskere, som har stemt. Svarene er indsamlet den 6. juni og efterfølgende vægtet efter valgresultatet. Der indgår 4.562 svar i exitpollen. Den maksimale statistiske usikkerhed for hovedtallene er +/- 1,5 procentpoint.

Omvendt ser det ud hos de mandlige vælgere, hvor kun 44 procent har stemt på et rødt parti, og 47 procent har stemt på enten Venstre, Dansk Folkeparti, Konservative, Liberal Alliance, Kristendemokraterne eller Klaus Riskær Pedersen: altså partierne i blå blok.

Når kvinderne i højere grad stemmer rødt, skyldes det, at der er nogle værdimæssige forskelle mellem kvinder og mænd, hvor kvinder bare generelt er mere venstreorienterede, forklarer Martin Vinæs Larsen, valgforsker ved Aarhus Universitet.

Kvinder er eksempelvis ofte mere skeptiske over for lange straffe og mindre skeptiske overfor indvandring end mænd, fortæller valgforskeren.

Men det er også andre faktorer, der spiller ind. For eksempel det faktum at mange kvinder er ansat i den offentlige sektor, mens mænd oftere er ansat i det private.